**NÁRODNÁ RADA SLOVENSKEJ REPUBLIKY**

**VI. volebné obdobie**

Číslo: CRD-1874/2014

**1249a**

**Spoločná správa**

**výborov Národnej rady Slovenskej republiky o prerokovaní návrhu poslankýň Národnej rady Slovenskej republiky Viery Tomanovej, Viery Šedivcovej, Evy Hufkovej a Jany Vaľovej na vydanie zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov (tlač 1249)**

Výbor Národnej rady Slovenskej republiky pre sociálne veci ako gestorský výbor k návrhu poslankýň Národnej rady Slovenskej republiky Viery Tomanovej, Viery Šedivcovej, Evy Hufkovej a Jany Vaľovej na vydanie zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov (tlač 1249) (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1389 z 21. októbra 2014 pridelila predmetný návrh zákona na prerokovanie týmto výborom Národnej rady Slovenskej republiky:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre sociálne veci;

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky  
č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Návrh zákona odporučili schváliť:

Ústavnoprávny výbor Národnej rady Slovenskej republiky uznesením č. 520 z 18. novembra 2014,

Výbor Národnej rady Slovenskej republiky pre sociálne veci uznesením č. 145 z 19. novembra 2014;

**IV.**

Výbor Národnej rady Slovenskej republiky pre sociálne veci prijal tieto pozmeňujúce a doplňujúce návrhy:

1. V čl. I sa vypúšťa bod 1 a bod 2.

V súvislosti s vypustením novelizačných bodov sa vypúšťa označenie tretieho bodu a uvedená zmena sa premietne aj do názvu zákona a úvodnej vety.

1. V čl. I bode 3 v § 110w sa za odsek 1 vkladajú nové odseky 2 a 3, ktoré znejú:

„(2) Ustanovenia § 35 ods. 4, § 38 ods. 7 a § 39 ods. 5 sa od 1. februára 2015 neuplatňujú, ak poskytovateľ sociálnej služby v domove sociálnych služieb s celoročnou pobytovou sociálnou službou, ktorý poskytoval túto sociálnu službu k 31. decembru 2013 a ktorý po 1. januári 2014 nepostupoval podľa § 110g písm. a),

a) zmení v domove sociálnych služieb počet miest tak, že v tomto objekte zariadenia začne poskytovať po 31. januári 2015 aj sociálnu službu v zariadení pre seniorov alebo sociálnu službu v špecializovanom zariadení alebo tieto druhy sociálnych služieb súčasne, a nepresiahne počet miest, ktoré mal v domove sociálnych služieb podľa stavu registra k 31. decembru 2013; § 65 ods. 6 písm. f) a g) sa v tomto prípade neuplatňuje,

b) skončí poskytovanie sociálnej služby v domove sociálnych služieb a v tomto objekte zariadenia začne po 31. januári 2015 poskytovať sociálnu službu v zariadení pre seniorov alebo sociálnu službu v špecializovanom zariadení alebo tieto druhy sociálnych služieb súčasne, a nepresiahne počet miest, ktoré mal v domove sociálnych služieb podľa stavu registra k 31. decembru 2013; § 65 ods. 6 písm. f) sa v tomto prípade neuplatňuje.

(3) Ustanovenie § 110g sa od 1. februára 2015 neuplatňuje.“.

V súvislosti s vložením odsekov sa vykoná prečíslovanie nasledujúceho odseku.

Pozmeňujúci návrh obsahuje upresňujúcu formuláciu vecného riešenia poslaneckého návrhu, a to len v rámci právnej úpravy novo formulovaného prechodného ustanovenia § 110w účinného od 1. februára 2015, čím sa zvýrazňuje, že navrhovaná právna úprava pôsobí do budúcnosti a nie do minulosti. Tým sa zvýrazňuje, že nová právna úprava sa nevzťahuje na právne vzťahy, ktoré vznikli pred nadobudnutím účinnosti tejto novej právnej úpravy. Nejde o zrušenie alebo zhoršenie ochrany nadobudnutých práv poskytovateľov sociálnej služby v domovoch sociálnych služieb s celoročnou pobytovou sociálnou službou, ktorí ju poskytovali k 31. decembru 2013, ale ich zlepšenie pro futuro, ktoré sa uskutočňuje priznaním účinnejších garancií na zabezpečenie právnej ochrany už vykonávanej zárobkovej činnosti, ktorá sa začala vykonávať vo veľkokapacitných objektoch v inom právnom prostredí, podľa právnej úpravy účinnej do 31.12.2013, ktorá neobsahovala zákonom ustanovenú reguláciu počtu miest vo vybraných druhov zariadení sociálnych služieb, ani reguláciu formy sociálnej služby v domovoch sociálnych služieb, ani vekové obmedzenie cieľovej skupiny pre poskytovanie sociálnej služby v domove sociálnych služieb. Poslanecký návrh neobsahuje rozšírenie okruhu poskytovateľov sociálnej služby, ani druhov sociálnej služby prevádzkovaných týmito poskytovateľmi, na ktorých sa má vzťahovať pôsobnosť prechodného ustanovenia § 110g zákona o sociálnych službách, resp. novoformulovaného ustanovenia § 110w tohto zákona.

**Výbor NR SR pre sociálne veci**

**Gestorský výbor odporúča schváliť.**

**V.**

Gestorský výbor na základe stanovísk výborov k uvedenému návrhu zákona vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky návrh zákona v znení schválených pozmeňujúcich a doplňujúcich návrhov

**schváliť.**

**VI.**

Gestorský výbor odporúča hlasovať **o bodoch 1 a 2**  v štvrtej časti tejto spoločnej správy spoločne so stanoviskom gestorského výboru **schváliť.**

**VII.**

Gestorský výbor určil spoločného spravodajcu výborov Milana Halúza vystúpiť na schôdzi Národnej rady Slovenskej republiky k uvedenému návrhu zákona v druhom a treťom čítaní, predniesť spoločnú správu výborov a odôvodniť návrh a stanovisko gestorského výboru a predložiť Národnej rade Slovenskej republiky návrhy podľa § 81 ods. 2, § 83 ods. 4, § 84 ods. 2 a § 86 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Spoločná správa výborov Národnej rady Slovenskej republiky o výsledkoch prerokovania návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci č. 152 z 25. novembra 2014.

Bratislava 25. novembra 2014

**Ján Podmanický v. r.**

**predseda výboru**